31 skoolkinders beseer ná bus omslaanDie bus wat omgeslaan het. Foto: Twitter Altesaam 31 skoolkinders is Dinsdagoggend beseer nadat ŉ skoolbus buite Stellenbosch in die Wes-Kaap omgeslaan het. Volgens Chitra Bodasing, woordvoerder van ER24, het die ongeluk op die R44 plaasgevind. “Paramedici van verskeie nooddienste het beseerdes op die toneel bygestaan. Twee kinders is in ŉ kritieke toestand aangetref en een is ernstig beseer. Die res van die kinders het matige tot geringe beserings opgedoen,” het Bodasing gesê. “Een van die kinders wat kritiek beseer is, ŉ seun, se hand was onder die bus se wrak vasgepen. Die brandweer moes hom bevry voordat hy met ŉ helikopter na ŉ nabygeleë hospitaal geneem is.” Al die ander kinders is op die toneel gestabiliseer en met ambulanse na verskeie hospitale geneem vir verdere behandeling en waarneming. Die oorsaak van die ongeluk word ondersoek.